ส.อ.ท.เผยเทรดวอร์-กำลังซื้อชะลอ ฉุดดัชนีเชื่อมั่นภาคอุตสาหกรรมต.ค. ต่ำสุดรอบ 17 เดือน
ส.อ.ท.เผยเทรดวอร์-กำลังซื้อชะลอ ฉุดดัชนีเชื่อมั่นภาคอุตสาหกรรมต.ค. ต่ำสุดรอบ 17 เดือน
ส.อ.ท.เผยเทรดวอร์-กำลังซื้อชะลอ ฉุดดัชนีเชื่อมั่นภาคอุตสาหกรรมต.ค. ต่ำสุดรอบ 17 เดือน
20 พ.ย. 2562

นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เปิดเผยผลการสำรวจดัชนีความเชื่อมั่นภาคอุตสาหกรรมในเดือนต.ค.62 อยู่ที่ระดับ 91.2 ปรับตัวลดลงจาก 92.1 ในเดือนก.ย.62 ซึ่งเป็นการปรับตัวลดลงต่ำสุดในรอบ 17 เดือน นับตั้งแต่มิ.ย.61
โดยผู้ประกอบการยังคงมีความกังวลกำลังซื้อในส่วนภูมิภาคที่ยังชะลอตัว และผู้ประกอบการ SMEs ประสบปัญหาด้านการเงิน เนื่องจากสถาบันการเงินมีความระมัดระวังในการปล่อยสินเชื่อมากขึ้น รวมทั้งสถานการณ์สงครามการค้าระหว่างสหรัฐฯ และจีนที่ยังคงยืดเยื้อ และการแข็งค่าของเงินบาทที่ทำให้ความสามารถในการแข่งขันด้านราคาลดลง
อย่างไรก็ตาม ในเดือนนี้มีปัจจัยบวก ได้แก่ ผู้ประกอบการส่งออกมียอดขายและคำสั่งซื้อเพิ่มขึ้น เนื่องจากได้รับผลดีจากการสั่งซื้อสินค้าจากต่างประเทศเพื่อใช้ในเทศกาลช่วงปลายปี โดยเฉพาะในกลุ่มอุตสาหกรรมแฟชั่นและอาหาร ขณะที่มาตรการกระตุ้นของภาครัฐผ่านโครงการชิมช้อปใช้ ส่งผลดีต่อยอดขายสินค้าอุปโภคบริโภค
ส่วนดัชนีฯ คาดการณ์ 3 เดือนข้างหน้าปรับตัวลดลงอยู่ที่ระดับ 102.9 โดยลดลงจากระดับ 103.4 ในเดือนก.ย.62 เนื่องจากผู้ประกอบการมีความกังวลเกี่ยวกับเศรษฐกิจในประเทศและเศรษฐกิจโลกที่ยังมีความไม่แน่นอน ปัญหา Brexit รวมทั้งการที่ไทยถูกสหรัฐฯ ตัดสิทธิพิเศษทางภาษีศุลกากร (GSP)
ทั้งนี้ ส.อ.ท.เห็นว่าภาครัฐควรให้ความรู้แก่ผู้ประกอบการเกี่ยวกับการใช้เครื่องมือในการบริหารจัดการความเสี่ยงจากอัตราแลกเปลี่ยนที่ธนาคารแห่งประเทศไทย (ธปท.) ประกาศเรื่องการปรับปรุงกฎเกณฑ์เพื่อเอื้อให้เงินทุนไหลออกและลดแรงกดดันต่อค่าเงินบาท, เร่งการเจรจาความตกลงการค้าเสรีไทย-อียู, เร่งการลงทุนภาครัฐเพื่อให้เกิดการลงทุนต่อเนื่องของภาคเอกชน ซึ่งจะส่งผลต่อห่วงโซ่มูลค่าของวิสาหกิจขนาดกลางและขนาดย่อม (SME), ออกมาตรการกระตุ้นเศรษฐกิจและการใช้จ่ายในประเทศอย่างต่อเนื่องเพื่อชดเชยภาคการส่งออกที่ชะลอตัวจากผลกระทบเศรษฐกิจโลก และเร่งเจรจาขอคืนสิทธิ GSP กับสหรัฐฯ